## LIITE 4: VHO–YHTEISTYÖSOPIMUSMALLI

VHO:N NIMI, SIJAINTI JA VAIHE
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ VHO
Osoite \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Vaihe: kehitysvaihe \_ \_\_\_, toteutusvaihe \_\_\_\_
Toteutuskausi: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

YHTEYSHENKILÖ JA VIESTINTÄ
Hoitopolun projektipäällikkö ja yhteystiedot: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Hoitopolun viestintä: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SISÄLTÖ
\_\_\_\_\_\_\_\_\_\_\_\_\_\_\_\_\_\_\_\_\_\_potilaiden VHO koskee \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(”Kunta”) kuntalaisilleen järjestämää \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ hoitoa. \_\_\_\_\_\_\_\_\_\_\_\_\_\_\_\_\_\_*vaiheessa* VHO:oon kuuluvat diagnoosikoodeilla \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Kunnan terveysasemilla, \_\_\_\_\_\_\_\_\_\_\_\_\_\_\_\_\_ sairaaloissa, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ keskussairaalassa sekä \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ hoidettavat potilaat. Hoitopolku koostui vuonna 20\_\_\_ em. rajauksin \_\_\_\_\_ (kpl) eri asiakkaasta, \_\_\_\_\_\_\_\_\_\_\_ (kpl) palvelusuoritteesta ja \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ euron kokonaiskustannuksesta.

TAUSTA
VHO -yhteistyömalli on potilaskeskeinen terveydenhuollon ohjausjärjestelmä monimutkaisten ja laajojen hoitopolkujen ja/tai -kokonaisuuksien järjestämiseksi asiakaslähtöisesti, vaikuttavasti ja kustannustehokkaasti. Se perustuu yhteiseen sopimukseen, jolla osapuolet ottavat vastuun hoitopolun ja/tai -kokonaisuuden suunnittelusta, pääasiallisesta toteuttamisesta ja hoitopolun ohjaamisesta yhteisellä verkosto-organisaatiolla jakaen tuottamiseen liittyvät riskit ja hyödyt noudattaen yhteistoiminnassaan tiedon avoimuuden periaatteita.

VHO:ssa sovelletaan hybridimuotoista rakennetta, jossa julkisen järjestäjän ohjauksessa julkisen, yksityisen ja vapaaehtoissektorin toimintaa nivotaan pitkäjänteiseen yhteistyöhön organisaatiorajapinnoista riippumatta. VHO:ssa sovelletaan jaetun arvon –periaatetta. Sillä tavoitellaan taloudellisen arvon luomista yhteiskunnallista arvoa luomalla. VHO-yhteistyömallin muodostaminen koostuu neljästä vaiheesta: 1) tilaajan strategia, 2) valmistelu-, 3) kehitys- ja 4) toteutusvaihe. Kunta on toteuttanut vaiheet 1 ja 2 sekä kutsunut vapaaehtoispohjalta sopimuspalveluntuottajat erotuksetta mukaan kehitys- ja/tai toteutusvaiheeseen.

OSAPUOLET
*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_vaiheen* \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ VHO:n osapuolia ovat Kunta, \_\_\_\_\_\_\_\_\_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_\_\_\_\_\_\_\_\_\_\_. Kunta toimii paitsi tilaajana, osaltaan myös palvelujen tuottajana. Muut palveluntuottajat ovat kunnan sopimuspalveluntuottajia hoitopolussa ja/tai VHO-kumppaneita. Muut osapuolet \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ *vaiheeseen* on koottu vapaaehtoispohjalta kaikista hoitopolun tai –kokonaisuuden sopimuspalveluntuottajista näitä mitenkään rajaamatta tai vaihtoehtoisesti tai julkisen hankintamenettelyn keinoin.

OSAPUOLTEN YKSILÖINTI JA ROOLIT

|  |  |  |
| --- | --- | --- |
| **Tilaaja** | Nimi |  |
| Lyhenne | Tilaaja (edustaa myös Järjestäjää) |
| Y-tunnus |  |
| Osoite |  |
|  | Yhteyshenkilö |  |
| **Palveluntuottajat** | Nimi |  |
| Lyhenne |  |
| Y-tunnus |  |
| Osoite |  |
| Yhteyshenkilö |  |
|  | Nimi |  |
|  | Lyhenne |  |
|  | Y-tunnus |  |
|  | Osoite |  |
|  | Yhteyshenkilö |  |
|  | Nimi |  |
|  | Lyhenne |  |
|  | Y-tunnus |  |
|  | Osoite |  |
|  | Yhteyshenkilö |  |
| **VHO-Kumppani(t)** |
|  | Nimi |  |
|  | Lyhenne |  |
|  | Y-tunnus |  |
|  | Osoite |  |
|  | Yhteyshenkilö |  |

Hallintomalli
VHO ei ole oikeushenkilö, vaan osapuolten välinen organisoituminen perustuu tähän sopimukseen. Hallintomalli muodostuu ohjausryhmästä (”VOR”), kliinisestä ryhmästä (”VKR”) ja projektipäälliköstä. VOR on VHO:n ylin päättävä elin ja johtaa sitä. Päivittäisiä asioita johtaa VKR. Osapuolet nimeävät VOR:ään- ja VKR:ään yhden (1) toimivaltaisen edustajansa ja tarvittaessa varajäsenen. VKR:ää johtaa hoitopolun projektipäällikkö, jonka VKR valitsee keskuudestaan ja jonka ohjausryhmä vahvistaa. Projektipäällikkö toimii myös VOR:ssä esittelijänä läsnäolo- ja puheoikeuksin, olematta VOR:n jäsen. Tilaaja voi nimittää myös muita edustajia VOR:ään ja ylimääräisen edustajan VKR:ään, mikäli projektipäälliköksi on valittu tilaajan edustaja. VKR voi nimetä myös kumppaneita ja/tai muita edustajia ryhmäänsä.

Tarkoitus
Osapuolet ovat päättäneet edetä VHO:n \_\_\_\_\_\_\_\_\_\_\_\_\_\_\_ vaiheeseen, josta sovitaan tarkemmin tällä sopimuksella. Tämä *\_\_\_\_\_\_\_\_\_\_\_\_\_\_\_\_\_\_\_\_\_vaiheen* sopimus ei ole hankintasopimus vaan osapuolten välinen yhteistyösopimus, eikä tällä sopimuksella ole vaikutusta osapuolten välisiin muihin olemassa oleviin hankinta- tai muihin sopimuksiin. VHO:n \_\_\_\_\_\_\_\_\_\_\_\_\_\_\_\_ vaihe kattaa yhteisen ohjausjärjestelmän muodostamisen, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ja muut tarkemmat määrittelyt. Hoitopolun parantamisen osalta osapuolet ovat päättäneet seuraavista teema-alueista: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Sopimuksen tarkoituksena on painottaa enemmän osapuolten välisiä suhteita kuin suoritteita yhteisen päämäärän ja tavoitteiden saavuttamiseksi. Osapuolet tiedostavat, että osapuolet valitaan vapaaehtoispohjalta ja erotuksetta olemassa olevista tilaajan sopimuspalveluntuottajista ja/tai osittain tai kokonaan julkisen hankintamenettelyn kautta. Lisäksi osapuolet tiedostavat, että hoitopolun kehittäminen voi olla sidoksissa valtakunnalliseen sote-uudistukseen ja aikatauluun.

Tavoitteet ja maksut
\_\_\_\_\_\_\_\_\_\_\_\_\_\_\_\_\_\_\_\_\_\_\_\_ VHO:n tavoitteena on parantaa hoitopolun 1) asiakaslähtöisyyttä, 2) vaikuttavuutta ja 3) kustannustehokkuutta. Tavoitteiden tarkemmaksi yksilöimiseksi osapuolet ovat luoneet avaintulosmittariston, joka on *liitteenä 1*. Tällä sopimuksella sovitaan jaetun arvon -periaattein hoitopolun riskinjaosta sekä kannustin- ja sanktiomaksuista avaintulostavoitteet huomioiden. Jaetun arvon periaatteiden yksilöimiseksi osapuolet ovat luoneet kaupallisen mallin, joka on *liitteenä 2*. Tämä sopimus ei ole hankintasopimus. Tällä yhteistyösopimuksella ei ole vaikutusta tilaajan ja palveluntuottajien välisiin hankinta- tai muihin sopimuksiin.

**Yhteiset pelisäännot**
Suoritamme kehitysvaiheen tehtävät sellaisella tavalla, joka parhaiten tukee kaikkia osapuolia saavuttamaan yhdessä hoitopolulle parhaan lopputuloksen kaikilla tavoitealueilla, ja sitoudumme seuraaviin periaatteisiin:

**Perusperiaatteet:**1) osapuolten välisen yhteistyön vaaliminen,
2) tiedon avoimuuden periaatteen noudattaminen hoitopolun seurannassa ja ohjaamisessa,
3) päätösten tekeminen hoitopolun parhaaksi -periaatteella,
4) yhteinen vastuu tuloksista (voitamme tai häviämme yhdessä),
5) emme tavoittele etua toisen osapuolen kustannuksella,
6) vaalimme osapuolten yhtäläisiä oikeuksia lukuun ottamatta yksipuolisia oikeuksia,
7) korostamme asiakkaille arvoa lisäävää työtä vaikuttavuuden ja asiakastyytyväisyyden parantamiseksi,
8) korostamme asiakkaille arvoa tuottamattoman työn poistamista kustannustehokkuuden parantamiseksi,
9) rohkaisemme innovatiiviseen kehittämiseen (tavoitteena erinomaiset tulokset),
10) erimielisyyttä aiheuttavissa tilanteissa emme syyttele tai painosta ja teemme päätökset viivytyksettä.

**Lisäksi päivittäisessä toiminnassa:**

a) kannustamme toisiamme ja henkilöstöä ajattelemaan vapaasti ja innovatiivisesti,
b) keskustelemme avoimesti ja rehellisesti, kuuntelemme ja kunnioitamme toisten mielipiteitä,
c) sitoudumme haastaviin tavoitteisiin tietämättä välttämättä etukäteen, kuinka niihin päästään,
d) otamme vastuun teoistamme ja niiden vaikutuksista,
e) annamme tunnustusta toisillemme ja henkilöstölle onnistumisista.

Yleiset ehdot
Tätä sopimusta täydentävät VHO:n yleiset sopimusehdot, jotka ovat liitteenä 3. Sopimuksen ja sen liitteiden pätemisjärjestys on 1) tämä sopimus ja 2) liitteet pienimmästä suurimpaan. Sitoudumme suorittamaan vaikutusmahdollisuuksiemme piirissä olevat tehtävät oikein ja tarkoituksenmukaisesti, ja tuomme mahdolliset etu- tai sopimusristiriidat ennen kuin osallistumme päätökseen, johon ristiriita liittyy.

**Vakuudeksi**
Sitoudumme toimimaan hoitopolun parhaaksi tällä sopimuksella, joka tulee voimaan osapuolten allekirjoituksin.

Paikka\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Aika \_\_\_\_ .\_\_\_\_.20\_\_\_\_

Tilaaja

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Palveluntuottaja

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Palveluntuottaja

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Palveluntuottaja

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

VHO-kumppani(t)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

VHO-yhteistyösopimusmallin liite 1:

\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ VHO:N AVAINTULOSMITTARISTO

|  |
| --- |
| Tavoitteet ovat alla muutettu mittareiksi, jotka ohjaavat toimintaa kohti asetettuja tavoitteita. Tavoitteilla ja mittareilla yhdessä tarkoitetaan mittaristoa. Kullekin mittarille on määritelty vuotuinen minimi- ja maksitavoite, joiden väli muodostaa vaihteluvälin. Painoarvolla tarkoitetaan yksittäisen mittarin painotusta koko mittaristossa ja mittariston minimi -100 ja maksimi 100 edustavat mittariston yhteenlaskettua painoarvoa. Yksittäisen mittarin toteuman seurannassa vaihteluvälin toteuma-arvot huomioidaan lineaarisesti. Mittariston toteutumisen seurannassa huomioidaan mittareiden painotettu toteuma, joka voi olla välillä -100/+100. |
| Tavoite | Mittari | Minimi | Maksimi | Painoarvo v. 20\_\_\_ |
| xxx | xxx | xxx | xxx | -xx/xx |
| xxx | xxx | xxx | xxx | -xx/xx |
| xxx | xxx | xxx | xxx | -xx/xx |
| xxx | xxx | xxx | xxx | -xx/xx |
| xxx | xxx | xxx | xxx | -xx/xx |

VHO-yhteistyösopimusmallin liite 2:

\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ VHO:N KAUPALLINEN MALLI

|  |
| --- |
| Tässä taulukossa on esitetty jaetun arvon -periaatteella laaditun kaupallisen mallin laskenta- ja muut periaatteet. Alla olevissa otsikoissa yksipuolisella viitataan malliin, jossa sovelletaan vain palveluntuottajien kannustimia, ei sanktiointia. Virtuaalisella viitataan puolestaan malliin, jossa toteutumista seurataan vain virtuaalisesti, suorittamatta tavoitekustannuksen alituksen tai ylityksen perusteella kannustinpalkkioita, sanktiomaksuja tai muita maksuja. Lisäksi kaksipuolisella viitataan mahdollisen myöhemmän toteutusvaiheen malliin, jossa kaupallisessa mallissa sovelletaan palveluntuottajiin sekä kannustinpalkkioita että sanktiomaksuja kaupallisen mallin toteutumisen mukaisesti. |
| Riskinjako, kannustin ja sanktio | Kehitysvaihe: palveluntuottajille yksipuolinen tai virtuaalinen | Toteutusvaihe: palveluntuottajille yksi- tai kaksipuolinen |
| Kustannuksen vertailutaso | Hoitopolun aloitusta edeltävä viimeisin tarkasteluvuosi. | Hoitopolun aloitusta edeltävä viimeisin tarkasteluvuosi (12 kk) TAI 3 edellistä vuotta painotettuna 10-30-60 % (jossa 2 ensimmäistä vuotta kustannustason p.a. muutoksella korjattuna). |
| Tavoitekustannus | \_\_\_\_\_\_\_\_\_\_\_\_ euroa. Tarkastelu virtuaalisena. | Kustannuksen vertailutaso korjattuna sairastavuuden, väestön ja kustannustason kehityksellä sekä muilla olennaisilla muutoksilla sekä sopimuksen puitteissa jo aikaansaaduilla säästöillä. |
| Tavoitekustannuksen normaali vaihteluväli (alituksen/ylityksen vaikutusta kannustimiin/sanktioihin ei tältä osin huomioida) | - 1 % vrt. tavoitekustannus, ei sanktiointia. Tarkastelu [virtuaalisena]. | Kuten kehitysvaihe TAI+/-1 % vrt. tavoitekustannus |
| Tavoitekustannuksen maksimivaihteluväli (raja, johon saakka alituksen/ylityksen vaikutus enintään huomioidaan) | -5 % vrt. tavoitekustannus, ei sanktiointia. Tarkastelu [virtuaalisena]. | Kuten kehitysvaihe TAI+/- 5 % vrt. tavoitekustannus |
| Tavoitekustannuksen alituksen/ylityksen jakosuhde (tilaaja/palveluntuottajat) | 50 % (toteutuneen kustannuksen ja tavoitekustannuksen normaali- ja maksimivaihteluvälillä), ei sanktiointia. Tarkastelu [virtuaalisena]. | Kuten kehitysvaihe TAI kaksipuoleisessa 60 – 75 %. |
| Avaintulostavoitteiden toteutuminen | +/-100 % (tavoitemittarit painotuksin, yhteensä). Tarkastelu [virtuaalisena]. | +/-100 % (tavoitemittarit painotuksin, yhteensä). |
| Kannustinpalkkion tai sanktiomaksun määrä | Alitus vaihteluvälillä (€) x avaintulosmittariston toteuma (%), ei sanktiointia. Huom. kannustinpalkkio edellyttää positiivista avaintulosmittariston toteuma-arvoa. Tarkastelu [virtuaalisena]. | Kuten kehitysvaihe TAI kaksipuoleisessa +/- erikseen tarkemmin yksilöidysti. |
| Maksimikannustinpalkkio tai –sanktiomaksu | Kannustinpalkkio enintään 2 % tavoitekustannuksesta, ei sanktiointia. Tarkastellaan [virtuaalisena]. | Kuten kehitysvaihe TAI kaksipuoleisessa kannustin/sanktio enintään 2 % tavoitekustannuksesta. |
| Kannnustinpalkkioiden jako VHO:n palveluntuottajaosapuolten kesken | Kannustinpalkkio jaetaan \_ tasa-suuruiseen osaan (€), jotka jaetaan palveluntuottajille \_\_\_\_ suhteessa (VOR vahvistaa). [virtuaalisena]. | Kannustinpalkkio jaetaan \_\_\_\_\_ osaan (€), jotka jaetaan palveluntuottajille \_\_\_\_\_\_\_\_\_\_\_\_\_\_suhteessa. |

VHO-yhteistyösopimusmallin liite 3: **VHO:N YLEISET SOPIMUSEHDOT**

**Määritelmät**

| **Termi** | **Merkitys tässä sopimuksessa** |
| --- | --- |
| VHO -yhteistyömalli | Vastuullinen hoito-organisaatio -yhteistyömalli (”VHO-yhteistyömalli tai VHO”) on potilaskeskeinen terveydenhuollon yhteistyömalli kompleksisten ja laajojen hoitopolkujen ja/tai palvelukokonaisuuksien järjestämiseksi ja tuottamiseksi asiakaslähtöisesti, vaikuttavasti ja kustannustehokkaasti. VHO-yhteistyömalli perustuu kaikkien osapuolten yhteiseen sopimukseen, jolla osapuolet ottavat vastuun hoitopolun ja/tai palvelukokonaisuuden suunnittelusta, pääasiallisesta toteuttamisesta ja hoitopolun ohjaamisesta yhteisellä verkosto-organisaatiolla ja jakavat hoitopolun ja/tai palvelukokonaisuuden tuottamiseen liittyvät riskit ja hyödyt sekä noudattavat yhteistoiminnassaan tiedon avoimuuden periaatteita. VHO:ssa sovelletaan hybridimuotoista ohjausjärjestelmää ja jaetun arvon -periaatetta. |
| Verkosto | Palveluiden ohjausjärjestelmänä toimintamalli, jossa palvelun määrittelyyn ja tuotantoon pääsevät osallistumaan kaikki toiminnan osapuolet. Verkostossa yhteinen päämäärä ja asiakasmäärittely ohjaavat eri osapuolten toimintaa ja resurssikäyttöä. |
| Hybridi | Palveluiden ohjausjärjestelmänä toimintamalli, jossa julkisen vallan ohjauksessa julkisten ja/tai markkinoilla olevien organisaatioiden toiminta nivotaan pitkäjänteiseen yhteistyöhön. Toimintamallissa yhdistyvät asiakasarvoa tuottava, kustannustehokas ja joustava toiminta. |
| Jaettu arvo | Periaate, joka lähtee taloudellisen arvon luomisesta osapuolille tavalla, joka luo myös arvoa yhteiskunnan tarpeisiin. |
| Hoitopolku tai Hoitokokonaisuus | Kokonaisuuden tai kohortin muodostava diagnoosein tai muutoin määritelty looginen asiakas- ja/tai potilasjoukko ja näille määritellyissä palvelupisteissä tuotettavat kaikki palvelut tai muutoin erikseen määritelty palvelukokonaisuus. |
| Osapuoli | VHO:oon liittyvä sopimusosapuoli, joka tulee ohjausryhmän ja kliinisen ryhmän jäseneksi. |
| Tilaaja | Kunta. VHO:n johtamiseen ja toimintaan osallistuva tilaajaosapuoli, myös asiakas. |
| Järjestäjä | Kunnan rooli Hoitopolun tai -kokonaisuuden päättävänä ja rahoittavana osapuolena. |
| Ohjausryhmä | VHO:n ylin päättävä elin, joka vastaa johtamisesta (”VOR”). Ohjausryhmässä jokaisella osapuolella on toimivaltainen edustus. |
| Kliininen ryhmä | VHO:n operatiivisen toiminnan johtamisesta vastaava elin (”VKR”). |
| Kumppani | Tilaajan VHO:oon nimeämä vapaaehtoissektorin kumppani tai Osapuoleen sopimussuhteessa oleva alihankkija, jonka VHO:n ohjausryhmä hyväksyy alihankkijaksi. Kumppanuuksissa sovelletaan VHO-sopimuksen periaatteita ja ehtoja. |
| Hoitopolun projektipäällikkö | Hoitopolun projektipäällikkö on VHO:n kliinistä ryhmää ja Hoitopolun päivittäistä toimintaa johtava henkilö, joka toimii esittelijänä VHO:n ohjausryhmässä. |
| Johtamisjärjestelmä | Järjestelmä, jossa määritellään VHO:n hallintomalli (johtaminen ja organisoituminen). |
| Yksimielinen päätöksenteko | VHO:n pääperiaate, jonka mukaisesti osapuolet sitoutuvat yksimieliseen päätöksentekoon ohjausryhmässä ja kliinisessä ryhmässä ilman riidanratkaisumekanismeja. |
| VHO:n vaiheet | VHO-yhteistyömallin muodostamisen neljä (4) vaihetta: tilaajan strategia, valmisteluvaihe, kehitysvaihe ja toteutusvaihe. |
| Tilaajan strategia | VHO-yhteistyömallissa valittujen hoitopolkujen ja -kokonaisuuksien määrittely käynnistyy järjestäjän strategian tarkastelulla, jolla varmistetaan se, että VHO-yhteistyömallilla hoitopolku tai palvelukokonaisuus ja sen tavoitteet ovat linjassa järjestäjän vision ja tavoitteiden kanssa. |
| Valmisteluvaihe | Vaihe, johon lukeutuvat analyysi- ja arviointivaihe, hankinta- ja sopimusmallin suunnittelu, maksumallin sekä kannustin- ja riskinjaon periaatteiden suunnittelu sekä organisoitumismuodon valinta. Vaihe suoritetaan yhteistyössä olemassa olevien keskeisten sopimuspalveluntuottajien ja/tai julkisen hankintamenettelyn kautta valittujen toimijoiden kanssa. |
| Kehitysvaihe | Vaihe, jonka tarkoituksena on sopimuspalveluntuottajien ja/tai julkisen hankintamenettelyn kautta valittujen toimijoiden kanssa yhteisen ohjausjärjestelmän muodostaminen ja potilaslähtöiseen toimintamalliin siirtyminen, hoitopolun parantaminen, osapuolten sitouttaminen ja tarkemmat määrittelyt, jotka mahdollistavat siirtymisen varsinaiseen hankintavaiheeseen. |
| Kehitysvaiheen tehtävät | Kehitysvaiheen tehtävät, joiden tuloksena syntyy myös VHO:n toteutusvaiheen tarkempi suunnitelma. |
| Toteutusvaihe | VHO:n varsinainen toteutusvaihe valittujen/hyväksyttyjen osapuolten kesken, jossa toimijat sitoutuvat pitkäjänteiseen toimintaan ja ottavat vastuun tietystä hoitopolusta tai palvelukokonaisuudesta. |
| Tavoitekustannus | Hoitopolun tai -kokonaisuuden määritelty kokonaiskustannus, joka muodostetaan Hoitopolun tai -kokonaisuuden kustannuksen vertailutasosta korjattuna sairastavuuden, väestön ja kustannustason kehityksellä sekä muilla olennaisilla muutoksilla. |
| Toteutunut kustannus | Rajausten mukaisen Hoitopolun tai -kokonaisuuden toteutuneet kustannukset yhteensä tarkasteluvuotena. |
| Tarkasteluvuosi | Sopimuskauden sisällä toteutettava yhden (1) vuoden mittainen kausi, jolle Avaintulosmittariston tavoitteet, Tavoitekustannus jne. määritellään. |
| Kaupallinen malli | Tilaajan tavoitteiden toteuttamiseen kannustava VHO:n riskinjaon ja kannustamisen järjestelmä, jossa määritellään mm. Tavoitekustannus, palveluntuottajien kannustimet ja sanktiot jne. |
| Avaintulosmittaristo | Sopimusjaksolle asetettavat VHO:n kannustinjärjestelmän keskeiset tavoitteet ja niiden mittarit. |
| Kannustin tai sanktio | Rahapalkkio tai -sanktiomaksu, jonka palveluntuottaja voi ansaita/maksaa Tavoitekustannuksen alituksesta/ylityksestä suhteessa Toteutuneeseen kustannukseen huomioiden Avaintulosmittariston toteuma. |
| Sopimuskausi | Koko sopimuksen voimassaoloaika. |
| Aineisto | Aineistolla tarkoitetaan tämän sopimuksen mukaisten tehtävien suorittamisessa käytettyä tai niiden yhteydessä luotua palveluntuottajan, tilaajan, Kumppanin tai näiden alihankkijoiden materiaalia. Tätä materiaalia voivat olla suunnitelmat, prosessikaaviot, palvelukuvaukset, laskelmat, pöytäkirjat, raportit, tiedot asiakkaista ja toimintaympäristöstä, tietokoneohjelmat, tietokoneohjelmien lähdekoodit, muut keksinnöt, ratkaisut, laitteistot ja vastaavat aineistot osineen. |
| Aineiston käyttötarkoitus | Tässä sopimuksessa määritelty aineiston käyttötarkoitus on Hoitopolun tai -kokonaisuuden suunnittelu, toteuttaminen sekä Tilaajan näihin liittyvät tehtävät ja vastuut. |
| Immateriaalioikeudet | Aineistoon liittyvät tekijänoikeudet (mukaan lukien oikeus tekijänoikeuksien edelleen luovuttamiseen ja oikeus tekijänoikeuden alaisten teosten muuttamiseen), patentit, tavaramerkit, verkkotunnukset, mallioikeudet, hyödyllisyysmallioikeudet, yrityssalaisuudet, tekniset esikuvat, taitotieto ja muut immateriaalioikeudet sekä muu edellä mainittuihin oikeuksiin rinnastettava taloudellista arvoa omaava rekisteröity tai rekisteröimätön omaisuus sekä edellä mainittujen oikeuksien suojaamiseksi jätetyt hakemukset. |

**1 Organisoituminen**

**1.1 VHO:n johto, ohjaus ja johtamisjärjestelmä**

1.1.1 VHO:ta johtaa VHO:n ohjausryhmä (”VOR”), joka on perustettu Kehitys- tai toteutusvaiheessa, ja joka toimii tämän sopimuksen kappaleen 4. mukaisesti. Ohjausryhmä on VHO:n ylin päättävä elin.

1.1.2 Päivittäisiä asioita hoitaa ja johtaa kliininen ryhmä (”VKR”), joka on perustettu Kehitys- tai toteutusvaiheessa. VKR:ää johtaa projektipäällikkö, jonka VKR nimittää keskuudestaan, ja jonka VOR vahvistaa.

1.1.3 Osapuolet noudattavat Hoitopolun kehittämisessä valmistelu- tai kehitysvaiheen aikana luotua johtamisjärjestelmää, jota voidaan edelleen kehittää asteittain.

1.1.4 Järjestäjä ja/tai VOR valvovat ja voivat kustannuksellaan määrätä tarkastuksen, jotta varmistutaan johtamisjärjestelmän noudattamisesta. VOR:n hyväksymä tarkastaja on salassapitovelvollinen myös suhteessa muihin tämän sopimuksen osapuoliin tarkastuksen yhteydessä mahdollisesti saamistaan liike- ja ammattisalaisuuksista tässä sopimuksessa kuvatulla tavalla. Mahdolliseen tarkastukseen liittyen Osapuolet toimivat seuraavasti:

1. järjestävät pääsyn niihin asiakirjoihin ja tiloihin, joita tarvitaan tarkastuksen suorittamiseen.
2. tulevat välittömästi korjaamaan puutteet tämän sopimuksen mukaiseksi tai muuttamaan VHO:n johtamisjärjestelmää.

**1.2 Tilaajan kaksi roolia**

1.2.1 Tilaajalla on kaksi erillistä roolia tässä sopimuksessa:

1. Hoitopolusta päättävä ja sen rahoittava taho (jäljempänä "Järjestäjä"), ja
2. VHO:n osapuoli, Tilaaja (myös asiakas)

1.2.2 Järjestäjä ei ole VHO:n osapuoli, vaan Tilaaja edustaa Järjestäjää VOR:ssä. Tilaajan edustaja on nimetty VOR:ään ja Tilaaja voi ilmoittaa myös muita edustajia VOR:ään kirjallisesti siitä VOR:lle ilmoittamalla.

**2 VHO:n ohjausryhmä**

**2.1 Ohjausryhmän tehtävät**

Osapuolet ovat perustaneet ohjausryhmän, jonka tehtävä on:

1. käyttää VHO:n ylintä päätäntävaltaa
2. hyväksyä VHO:n Tarkasteluvuoden tavoitteet ja kunkin toimintakauden Tavoitekustannus- ja Avaintulosmittaristo
3. tässä sopimuksessa ja VHO:n johtamisjärjestelmässä jo sovitun lisäksi asettaa tai täsmentää menettelytavat ja antaa strategisia ohjeita VHO:lle
4. vahvistaa Hoitopolun projektipäällikkö ja vahvistaa projektipäällikkön ehdotuksesta hoitopolun operativiisesta toiminnasta vastaava kliininen ryhmä
5. määritellä toimintavaltuudet
6. tukea projektipäällikköä ja kliinistä ryhmää
7. kannustaa VHO:ta erinomaisiin tuloksiin
8. pitää yhteyttä Järjestäjään ja Tilaajaan sekä toteuttaa Tilaajan päätökset ja ohjeet Tilaajalle varattujen oikeuksien mukaisesti
9. hyväksyä mahdolliset uudet VHO:n osapuolet sekä Kumppanit
10. tarkastaa ja hyväksyä Hoitopolkuun mahdollisesti tehtävät muutokset tämän sopimuksen mukaisesti
11. tarkastaa ja hyväksyä johtamisjärjestelmän muutokset
12. varmistaa, että Kehitysvaiheen tehtävät toteutetaan tämän sopimuksen ja VHO:n johtamisjärjestelmän mukaisesti
13. valvoa VHO:n toimintatapoja ja suoritusta niin, että VHO:n tavoitteet voivat toteutua
14. ratkaista päätäntävaltaansa kuuluvat erimielisyydet
15. informoida harkintansa mukaan sidosryhmiä ja varata sidosryhmille mahdollisuuden tulla kuulluksi.

**2.2 Ohjausryhmän kokoonpano**

2.2.1 Osapuolella on oikeus nimetä enintään yksi (1) jäsen ja tarvittaessa yksi (1) varajäsen VOR:ään. Osapuolet voivat myös erikseen sopia VOR:n jäsenten määrästä. Osapuolilla tulee kuitenkin olla koko ajan vähintään yksi (1) jäsen VOR:ssä.

2.2.2 Osapuolen tulee varmistaa, että VOR:n jäsenillä on tarvittava toimivalta suorittaa heille tämän sopimuksen mukaisesti VOR:n jäseninä kuuluvat tehtävät ja vastuut. Osapuolet valtuuttavat nimeämänsä VOR:n jäsenen tekemään päätökset johtoryhmässä kaikista niistä asioista, jotka tämän sopimuksen mukaan kuuluvat VOR:n toimivaltaan.

2.2.3 Osapuoli voi vaihtaa VOR:n jäsenen uuteen jäseneen tai nimetä sijaisen vain osapuolten hyväksynnällä.

2.2.4 Hoitopolun projektipäällikkö ei ole VOR:n jäsen, mutta projektipäällikkö toimii VOR:ssä esittelijänä läsnäolo- ja puheoikeuksin.

2.2.5 VOR:n kullekin jäsenelle voidaan sopia Hoitopolun parhaaksi -periaatteella oma vastuualue VOR:n toiminnassa.

**2.3 Ohjausryhmän kokoukset ja päätöksenteko**

2.3.1 VOR:n kokous pidetään vähintään yhden (1) kerran kuukaudessa, ellei muuta sovita.

2.3.2 VOR voi tehdä päätöksen, jos:

1. vähintään puolet osapuolten nimittämistä VOR:n jäsenistä ovat läsnä kokouksessa ja
2. päätös on yksimielinen ja
3. mikäli yksimielistä päätöstä ei jossakin asiassa saavuteta, VOR:n tulee aloittaa viipymättä jäljempänä kappeleessa 17. kuvattu menettely.

2.3.3 VOR:n tulee kirjata kaikki päätöksensä ja toimenpiteensä seuraavan menettelyn mukaisesti:

1. VOR:n tulee nimetä sihteeri VOR:lle.
2. Sihteerin tulee toimittaa VOR:n jäsenille hyvissä ajoin ennen kokousta asialista kokouksessa käsiteltävistä asioista
3. Sihteerin tulee osallistua kaikkiin VOR:n kokouksiin ja tehdä pöytäkirja kaikista päätöksistä ja sovituista toimenpiteistä sekä kirjata ne asiat, joista ei kokouksen aikana päästy yksimielisyyteen mukaan lukien erimielisyyksien syyt. Sihteerin tulee laatia pöytäkirja kokouksen aikana.
4. Ennen jokaisen kokouksen päätöstä VOR:n tulee tarkastaa sihteerin muistiinpanot ja korjata niitä tarpeen mukaan siten, että VOR saa sovittua sanamuodon, joka luotettavasti kuvaa sen päätöksiä ja sovittuja toimia.
5. Sihteerin tulee toimittaa pöytäkirja jokaiselle VOR:n jäsenelle ja Hoitopolun projektipäällikölle kolmen (3) arkipäivän kuluessa kokouksen jälkeen.

**2.4 Tilaajan oikeudet ja velvollisuudet**

2.4.1 Vaikka tarkoituksena on, että kaikki päätökset, jotka vaikuttavat työhön VHO:n alaisuudessa, tehdään yhteisesti, osapuolet hyväksyvät, että Tilaaja tekee yksipuolisesti lopulliset päätökset seuraavissa asioissa (“Tilaajalle varatut oikeudet”):

1. Järjestäjän ja/tai Tilaajan toimintaan liittyvien viranomaisohjeiden antaminen
2. vapaaehtoissektorin Kumppanin nimeäminen VHO:n Osapuoleksi
3. Osapuolen tai VHO:n Kumppanin poissulkeminen tai tämän sopimuksen irtisanominen kohdan 12. mukaisesti
4. mahdollisuus siirtää tämä sopimus osaltaan kolmannelle osapuolelle sote-uudistuksesta aiheutuvien syiden johdosta
5. Hoitopolun palveluiden laajuus ja palvelutaso
6. pääsy Hoitopolun palveluihin liittyviin Järjestäjän ja/tai Tilaajan tiloihin ja tietoihin
7. yhteydenpito tiedotusvälineisiin, ellei erikseen muuta sovita
8. yhteydet sidosryhmiin ja lupaviranomaisiin, ellei erikseen muuta sovita tai ellei tehtävään nimetty henkilö ole lainsäädännöstä johtuvista syistä velvollinen olemaan yhteydessä lupaviranomaisiin
9. kaikki muut asiat, jotka tämän sopimuksen mukaisesti annettaan Tilaajan päätettäväksi, määrättäväksi tai ohjattavaksi.

Kehitys- tai toteutusvaiheen palvelutuotannon aikana voimaan tulevien, Tilaajan yksipuolisiin päätöksiin liittyvien muutosten vaikutukset tulee ottaa huomioon koko sopimuskautta koskevassa suunnitelmassa, Tavoitekustannuksissa ja Avaintulosmittaristossa sekä niitä koskevissa tavoitteissa VOR:n päättämällä tavalla.

2.4.2 Tilaajan tulee ilmoittaa VOR:lle ohjeistaan, määräyksistään tai päätöksistään Järjestäjän ja/tai Tilaajan oikeuksien käytössä niin pian kuin mahdollista, jotta minimoidaan kustannukset, myöhästymiset ja häiriöt Hoitopolulle.

2.4.3 Osapuolet hyväksyvät ja toteuttavat Tilaajan ohjeet, päätökset ja määräykset Tilaajan oikeuksien mukaisesti.

2.4.4 Elleivät osapuolelle aiheutuvat kustannukset sen noudattaessa Tilaajan oikeuksiin perustuvaa ohjetta tai päätöstä tai määräystä ole kaupallisen mallin mukaisia kustannuksia, ne korvataan erikseen.

**2.5 Osapuolten oikeudet ja velvollisuudet**

2.5.1 Vaikka tarkoituksena on, että kaikki päätökset VHO:n alaisuudessa tehdään yhteisesti, Tilaaja hyväksyy, että osapuolet tekevät yksipuolisesti lopulliset päätökset seuraavissa asioissa (”Osapuolille varatut oikeudet”):

* 1. asiat, jotka tämän sopimuksen mukaisesti annetaan Osapuolten päätettäväksi, määrättäväksi tai ohjattavaksi, ja
	2. lainsäädännön ja viranomaisten päätösten, määräysten ja ohjeiden mukaiset oikeudet ja velvollisuudet.

**3 VHO:n resurssit**

**3.1 Resurssien hankinta**

3.1.1 Osapuolet käyttävät omia resurssejaan yhdistettynä tarvittaessa ulkopuolisilta toimittajilta hankittaviin resursseihin suorittaakseen Kehitys- ja/tai toteutusvaiheen tehtävät. Kaikki tällaiset resurssit tullaan valitsemaan Hoitopolun parhaaksi -periaatteella.

**3.2 Hoitopolun johtaminen**

3.2.1 VKR:n tehtävänä on johtaa VHO:n kehitystoimintaa.

3.2.2 VHO:lle voidaan perustaa VOR:n päätöksellä asiakas- tai muita ryhmiä.

3.2.3 VKR muodostuu osapuolten edustajista siten, että kukin osapuoli nimeää yhden (1) edustajan ja tarvittaessa varajäsenen. Jos hoitopolun palveluista vastaavaksi valitaan Tilaajan edustaja, tulee hänen lisäkseen VKR:ssä olla vähintään yksi (1) Tilaajan edustaja. VKR:ssä voi olla myös Kumppanin edustaja.

3.2.4 Hoitopolun projektipäällikkö on VKR:n jäsen ja edustaja. Projektipäällikkö vastaa VOR:lle Kehitys- ja/tai toteutusvaiheen tehtävien suorittamisesta. Hoitopolun projektipäälliköllä on seuraavat päätehtävät:

1. johtaa, tukea ja neuvoa sekä luoda ja ylläpitää VHO:n kehitystoiminnan korkeaa suoritustasoa
2. tehdä päätökset päätäntävaltaansa kuuluvissa asioissa ja johtaa Hoitopolun kehittämistä;
3. osallistua VOR:n kokouksiin ja raportoida VOR:lle tilanteesta sekä arvioida tulevaa kehittämistä ja pyytää ohjeita ja tukea VOR:ltä;
4. panna täytäntöön VOR:n ohjeet ja päätökset;
5. suorittaa toimet, joita projektipäälliköltä erityisesti vaaditaan tässä sopimuksessa Hoitopolun palveluiden kehittämiseksi;
6. esitellä VOR:lle VKR:n mahdollisesti perustamat työryhmät, ja
7. suorittaa muut tehtävät, joita VOR mahdollisesti osoittaa.

3.2.5 Projektipäällikön tulee toimia sovituissa taloudellisissa ja muissa puitteissa, jotka on esitetty VHO:n johtamisjärjestelmässä tai jotka on hyväksytty VOR:ssä. Projektipäällikön tulee ohjata VOR:lle tai Tilaajalle asiat, jotka eivät kuulu hänen toimivaltaansa.

**3.3 Projektipäällikön nimittäminen**

3.3.1 VKR nimeää keskuudestaan projektipäällikön, jonka VOR vahvistaa.

3.3.2 VOR voi erottaa ja korvata projektipäällikön uudella milloin tahansa.

3.3.3 Hoitopolun projektipäällikkö raportoi ja osallistuu VOR:n kokouksiin puhe- ja läsnäolo-oikeuksin. Projektipäällikkö ei kuitenkaan ole VOR:n jäsen, eikä osallistu sen päätöksentekoon.

**3.4 Kliinisen ryhmän kokoukset ja päätöksenteko**

3.4.1 VKR kokoontuu niin usein kuin projektipäällikkö näkee tarpeelliseksi tai kun sen tulee VOR:n määräyksen tai VHO:n johtamisjärjestelmän mukaisesti mukaisesti kokoontua.

3.4.2 Projektipäällikkö toimii VKR:n kokousten puheenjohtajana.

3.4.3 Projektipäällikkö on valtuutettu tekemään päätökset VOR:n määrittämän toimivallan rajoissa. Projektipäällikön tulee kuitenkin:

1. konsultoida VKR:n jäseniä tarkoituksena saavuttaa yhteisymmärrys kaikissa asioissa, jotka koskevat hoitopolkua,
2. osoittaa sellaista johtamista, joka varmistaa, että kaikilla hänen päätöksillään on VKR:n jäsenten tuki; tämä koskee myös niitä tilanteita, kun jotkut VKR:n jäsenet olisivat tehneet erilaisen päätöksen, ja
3. ilmoittaa VOR:lle, jos päätöksellä tai ohjeella ei ole hoitopolun VKR:n tukea.

3.4.4 Ellei VOR ole antanut muuta määräystä tai ellei johtamisjärjestelmässä ole muuta määrätty, VKR tulee pitämään pöytäkirjaa kaikista päätöksistä ja sovituista toimista, jotka tehdään VKR:n kokouksissa. Pöytäkirjan kopio toimitetaan kokouksen jälkeen niin pian kuin mahdollista kaikille VKR:n sekä VOR:n jäsenille, ellei VOR ole antanut muuta ohjetta.

**3.5 Päätoteuttaja**

Osapuolet vastaavat yhdessä Hoitopolun toteuttamisesta kaikissa tilanteissa. Osapuolet voivat kuitenkin nimittää Hoitopolulle päätoteuttajan.

**3.6 Alihankinta**

3.6.1 Kun osapuoli hankkii ulkopuolisen julkisen tai yksityisen sektorin Kumppanin tämän sopimuksen täyttämiseen tuekseen tai koko VHO:n tueksi, noudatetaan seuraavaa menettelyä:

1. ulkopuolisen toimittajan hankinta tehdään VHO:n johtamisjärjestelmän mukaisesti,
2. kaikki suoritukset, jotka maksetaan Kumppanille, korvaa se osapuoli joka kumppanin hankki, jollei toisin erikseen yhteisesti sovita,
3. Kumppanin hankkinut Osapuoli vastaa Kumppanin johtamisesta, elleivät Osapuolet yhdessä sovi Kumppanien johtamisesta esim. kutsumalla Kumppanin VKR:ään.
4. mikäli Kumppani tuottaa palveluja VHO:lle, sisällytetään alihankintasopimuksiin ehto tai ehdot, joilla tämän sopimuksen ehdot tulevat huomioiduksi siten, ettei ehtoristiriitoja tämän sopimuksen ja alihankintasopimuksen välillä synny.

Selvyyden vuoksi todetaan, että vapaaehtoissektorin Kumppani ei voi toimia palveluntuottajan alihankkijana eikä samanaikaisesti vapaaehtoissektorin Kumppanina että palveluntuottajana.

**4 Kehitysvaiheen tehtävät**

**4.1 Lainsäädäntö ja lupaehdot**

4.1.1 Osapuolet ovat tietoisia Tilaajan lakisääteisistä velvollisuuksista ja vakuuttavat, etteivät toimiessaan riko lainsäädännössä tai lupaehdoissa asetettuja vaatimuksia.

4.1.2 Osapuolet hankkivat velvoitteidensa täyttämiseksi tarvittavat luvat ja tekevät tarvittavat viranomaisilmoitukset.

**4.2 Turvallisuus ja palvelun laatu**

4.2.1 Osapuolet sitoutuvat toteuttamaan sekä työntekijöille turvallisen työskentely-ympäristön että asiakkaille turvallisen palvelupalveluympäristön ja ehkäisemään vahinkoja ja onnettomuuksia.

4.2.2 Osapuolet sitoutuvat toimimaan turvallisesti, noudattamaan turvallisuutta koskevia määräyksiä sekä käyttämään ammattitaitoista työvoimaa ja turvallisia menetelmiä sekä EU -säännösten mukaisia laitteita ja välineitä.

4.2.3 Osapuolet noudattavat kaikkia työsuojeluun ja potilashoitoon liittyviä lakisääteisiä vaatimuksia, viranomaisten määräyksiä, ohjeita ja päätöksiä sekä johtamisjärjestelmän ohjeita, suunnitelmia sekä menettelytapoja.

4.2.4 Osapuolet suorittavat hoitopolun kehitystehtäviä hyvällä ammattitaidolla ja laadukkaasti varmistaakseen, että laatu:

1. täyttää/ylittää lakisääteiset tai esitetyt vaatimukset, ja
2. täyttää vähintään määritetyt asiakaslähtöisyyttä koskevat tavoitteet.

4.2.5 Palvelu tarkoittaa Hoitopolun palveluja lukuun ottamatta niitä, jotka lain tai erikseen laaditun vastuunjakotaulukon mukaisesti jäävät Järjestäjälle ja/tai Tilaajalle.

**4.3 Vaikuttavuus ja kustannustehokkuus**

4.3.1 Hoitopolku toteutetaan vaikuttavasti ja kustannustehokkaasti Käypä hoito -suosituksia sekä tehokkaita toiminta- ja työtapoja noudattamalla sekä innovatiivisia ratkaisuja kehittämällä.

* + 1. **Palvelumaksut ja Tavoitekustannus**

**5.1 Kustannukset ja Tavoitekustannus**

5.1.1 Tilaaja huolehtii itse oman toimintansa kustannuksista, niiden budjetoinnista, palvelutilauksistaan palveluntuottajilta eri sopimuksin sekä näistä johtuvista palvelumaksuista ja budjetoinnista.

* + 1. Sopimuskauden Tavoitekustannus muodostuu Kaupallisen malliin määritellyn mukaisesti. Tavoitekustannus on Tilaajan hoitopolkuun määrittelyn mukaisesti osoittama kustannus, jonka Tilaaja rahoittaa ja jolla katetaan Hoitopolun palvelukustannukset ja kannustinjärjestelmän mukaiset mahdolliset kannustimet tai sanktiot.
		2. Kannustimet ja sanktiot ovat sidottuja Avaintulosmittaristoon, joka on sopimuksen liitteenä 1. Hoidon palvelukustannukset, kannustimet ja sanktiot sovitaan kaupallisella mallilla, joka on esitetty sopimuksen liitteenä 2.
		3. Tavoitekustannus määritellään kullekin Tarkasteluvuodelle erikseen kaupallisella mallilla.
	1. **Palvelumaksut palveluntuottajaosapuolille**
		1. Tilaaja tekee sopimukset palveluhankinnoista itsenäisesti eri osapuolilta ja suorittaa näistä johtuvat palvelumaksut ao. sopimusten mukaisesti. Tällä sopimuksella ei ole vaikutuksia ao. sopimuksiin tai niiden ehtoihin.
		2. Tilaaja suorittaa palveluntuottajille ja mahdollisille kumppaneille korvaukset tehtävien suorittamisesta ja muiden velvollisuuksien täyttämisestä seuraavasti:
1. Tilaajan ja palveluntuottajan välisen hankintasopimuksen mukaiset palvelumaksut ao. hankintasopimuksen mukaisesti;
2. Kannustinjärjestelmän mukaiset bonukset ja sanktiot (ei hankintaa) palveluntuottajille liitteen 2 mukaisesti;
3. arvonlisäveron palveluntuottajille kohdan 7.3. mukaisesti, ja
4. muut mahdolliset maksut palveluntuottajille ja/tai kumppaneille, jotka Tilaaja on velvollinen korvaamaan tai erikseen mistä syystä tahansa päättää korvata palveluntuottajille tai kumppaneille tämän sopimuksen mukaisesti.

Myös sopimuksen päättämistilanteiden yhteydessä maksetaan tässä sopimuksessa tarkoitetut korvaukset. Jos sopimuksen päättäminen ja irrottautuminen tapahtuu kohtien 12 tai 13 mukaisesti, lasketaan Kaupallisen mallin ja Avaintulosmittariston toteutuma päättymishetkeen tai sitä lähinnä olevaan mahdolliseen hetkeen saakka.

**5.3 Arvonlisävero**

5.3.1 Hoitopolun tavoitekustannus, kannustimet ja sanktiot määritetään alv. 0 %. Kannustinpalkkioissa ja sanktioissa huomioidaan arvonlisävero kuitenkin siten, että Tilaajan kustannus on kaikissa tilanteissa enintään Kaupallisen mallin mukainen.

5.3.2 Tähän sopimukseen sovelletaan kulloinkin voimassa olevia arvonlisäverotusta koskevia säännöksiä. Selvyyden vuoksi todetaan, että Hoitopolun palveluissa on pääsääntöisesti kyse arvolisäverolain 130 a §:n mukaisesta verottomasta sosiaali- ja terveydenhuollonpalvelun myynnistä (ml. palveluntuottajan tarjoamat hoitoon tai asumiseen tavanomaisesti liittyvät tukipalvelut).

**5.4 Kannustimen tai sanktion maksu**

5.4.1 Tarkastelukauden ja VHO -yhteistyösopimuksen päättymisen jälkeen VOR tekee kannustinten ja sanktioiden jaon, jotka tilaaja tilittää ja/tai laskuttaa palveluntuottajilta viivytyksettä Tarkasteluvuoden päätyttyä Avaintulosmittariston ja Kaupallisen mallin laskennan valmistuttua. Osapuolet toteavat, että kaikissa tilanteissa mahdolliset puuttuvat tiedot sovitaan siten, että kannustimien ja sanktioiden maksu voidaan suorittaa viimeistään neljän (4) kuukauden kuluttua Tarkasteluvuoden päättymisestä.

5.4.2 Mahdolliset koko sopimuskauden kannustimet ja sanktiot maksetaan sopimuksen päättymisen jälkeen.

5.4.3 Edellä mainittujen kannustin-/sanktiomalliin liittyvien maksujen maksaminen edellyttää VOR:n hyväksyntää. Laskuissa tulee olla eriteltynä palkkion ja/tai sanktion muodostuminen. Viivästyskorko on korkolain mukainen.

**5.5 Asiakirjojen läpinäkyvyys ja säilyttäminen**

5.5.1 Osapuolet tiedostavat, että on erittäin tärkeää hoitaa kaikki tämän sopimuksen mukaiset maksut Osapuolten välillä läpinäkyvästi niin, että Osapuolilla on mahdollisuus varmistaa maksujen sopimuksenmukaisuus.

5.5.2 Osapuolet arkistoivat

1. kirjanpitoon liittyvät asiakirjat, joka on suoritettu hyvää kirjanpitotapaa noudattaen ja esittävät maksut ja kustannukset, jotka ovat mahdollisen Kaupallisen mallin Kannustin/sanktion jaon perusteena
2. kaikki muu dokumentaatio ja asiakirjat, jotka Osapuolet ovat laatineet Kehitysvaiheen tehtävien tuottamista varten

Arkistointivelvoite jatkuu kolme (3) vuotta sopimuksen päättymisestä.

5.5.3 Tilaaja voi sopimuksen allekirjoituspäivämäärästä alkaen siihen saakka, kun on kulunut kolme (3) vuotta sopimuksen päättymisestä, määrätä suoritettavaksi tarkastuksen koskien mitä tahansa dokumentaatiota, joka on laadittu VHO:n alaisuudessa tehtävän työn tuottamista varten. Tarkastuksen suorittaa Tilaajan talousasiantuntija tai ulkopuolinen ja riippumaton tarkastaja. Tarkastaja on salassapitovelvollinen myös suhteessa muihin tämän sopimuksen Osapuoliin tarkastuksen yhteydessä saamistaan liike- ja ammattisalaisuuksista tämän sopimuksen mukaisesti. Mahdollisen katselmuksen ja/tai auditoinnin suorittamiseksi Osapuolet sopivat seuraavasti:

1. tarkastajalle järjestetään pääsy kaikkeen tarkastuksen kannalta tarpeelliseen aineistoon ja tiloihin
2. jos tarkastuksessa huomataan, että palveluntuottajalle suoritetut maksut ovat vähemmän tai ylittävät sen tämän sopimuksen mukaiset oikeudet, tullaan palveluntuottajalle maksamaan lisää tai palveluntuottaja hyvittää Tilaajalle erotuksen; ja
3. tällaiset tarkastuskustannukset ovat yksinomaan Tilaajan kustannuksia.

**6 Laajuuden muutokset ja tavoitteiden asettaminen**

**6.1. Oikeus ja velvollisuus muutoksiin**

6.1.1 Tilaaja voi määrätä VOR:ää toteuttamaan Hoitopolun tai -kokonaisuuden laajuuden muutoksen. Laajuuden muutoksen vaikutukset otetaan huomioon Kaupallisessa mallissa Avaintulosmittaristossa. VOR tekee päätöksen laajuuden muutoksen vaikutusten määrästä.

6.1.2 VOR:llä ei ole toimivaltaa päättää laajuuden muutoksesta ilman Tilaajan määräystä. VOR voi kuitenkin milloin tahansa suositella Tilaajalle laajuuden muutosta.

**6.2 Tavoitteiden suuntaviivojen asettaminen**

6.2.1 Tarkastelukauden Tavoitekustannusta, Kaupallista mallia ja Avaintulosmittaristoa määritettäessä Osapuolet kartoittavat yhdessä Hoitopolun tai -kokonaisuuden toteuttamiseen liittyvät riskit ja mahdollisuudet ja

1. sopivat sellaisista riskeistä, jotka kuuluvat Tilaajan vastuulle,
2. sopivat sellaisista riskeistä ja mahdollisuuksista, jotka muuttavat asetettuja tavoitteita, ja kirjasivat ne tavoitteiden asetannan suuntaviivoihin.

6.2.2 Sopivat, että muut kuin yksinomaan Tilaajalle kuuluvat riskit ja mahdollisuudet jaetaan yhteisesti siitä huolimatta:

1. että nämä riskit ja mahdollisuudet eivät välttämättä ole kenenkään Osapuolen hallittavissa
2. että Osapuoli tai Osapuolet ei tai eivät ole tehneet varauksia budjetteihinsa näitä riskejä ja mahdollisuuksia varten.
3. olisiko Osapuolen tai Osapuolten pitänyt pystyä etukäteen ottaamaan huomioon nämä riskit ja mahdollisuudet.

**6.3 Tavoitteisiin liittyvien muutosten ilmoittaminen ja hyväksyminen**

6.3.1 Riskien ja mahdollisuuksien toteutuessa, Hoitopolun tai -kokonaisuuden projektipäällikkö tai kuka tahansa VOR:n jäsen voi ilmoittaa tästä VOR:lle. Ilmoituksen tulee sisältää seuraavat tiedot:

1. kuvaus tapahtumasta tai olosuhteista sekä ne perusteet, jotka voivat muuttaa tavoitteita (tavoitteiden suuntaviivojen asettamisen mukaan)
2. yhteenveto ehdotetuista vaihtoehdoista tapahtuman tai olosuhteiden hoitamisessa
3. alustava arvio jokaisesta vaihtoehdosta ja sen vaikutuksesta avaintulostavoitteisiin, jos riskit tai mahdollisuudet toteutuvat ja sen oletetaan muuttavan tavoitteita
4. ehdotus ajanjaksosta, jonka kuluessa VOR:n tulisi tehdä päätös toimenpiteistä.

6.3.2 Kun VOR on vastaanottanut edellä mainitun ilmoituksen, sen tulee päättää niin pian kuin mahdollista muuttaako tapahtuma tai olosuhde tavoitteita mukaan lukien Kaupallinen malli. Jos tapahtuma tai olosuhde muuttaa tavoitteita, VOR:n tulee päättää Kaupallisen mallin ja Avaintulosmittariston muutoksesta siltä osin kuin se siihen vaikuttaa.

6.3.3 Kun VOR tekee edellä olevan kohdan mukaisen päätöksen, sen tulee ottaa huomioon tavoitteiden suuntaviivojen asettaminen.

6.3.4 Tavoitekustannusta muutetaan tavoitteiden muuttamisen mukaisesti.

6.3.5 Kaupallista mallia ja Avaintulosmittaristoa ei tulla muuttamaan missään muissa olosuhteissa kuin edellä tarkoitetuissa tilanteissa.

**7 Vakuudet**

7.1.1 Tilaajalla ei ole oikeutta vaatia palveluntuottajalta vakuutta tähän sopimukseen liittyvistä maksuista sen lisäksi, mitä Tilaaja ja palveluntuottajat ovat keskinäisissä palvelusopimuksissaan mahdollisesti sopineet tuotettavia palveluja koskien, elleivät Osapuolet erikseen ole VOR:ssä näin päättäneet tiettyä erillistä maksua koskien.

7.1.2 Mikäli Tilaaja edellyttää tämän sopimuksen puitteissa tietylle erilliselle maksulle vakuutta, jonka VOR vahvistaa, vastaa Tilaaja myös vakuuksiin liittyvistä palveluntuottajan kustannuksista.

7.1.3 Kumppaneita koskevat samat vakuusehdot kuin palveluntuottajia.

**8 Vakuutukset**

**8.1 VHO:n edellyttämät vakuutukset**

8.1.1 Palveluntuottaja ja Kumppanit vastaavat tämän sopimuksen mukaisista velvoitteistaan ja toimistaan omilla vastuuvakuutuksillaan, joka kattaa toiminnan Tilaajan hyväksi. Palveluntuottajat ja Kumppani vastaavat muutoinkin kaikista toimintaansa liittyvien vakuutusten ylläpidosta.

8.1.2 VOR voi tarkemmin määritellä palveluntuottajilta edellytettävän vakuutusturvan kattavuutta ja/tai vakuutuksenantajien luotettavuutta ja vakavaraisuutta koskevia kriteerejä, mikäli sille on Hoitopolun tai -kokonaisuuden laajuudesta tai palvelutasosta johtuvia perusteltuja syitä.

**8.2 Vakuutusten yleiset vaatimukset**

8.2.1 Palveluntuottajan tulee pyydettäessä toimittaa vakuutustodistukset ja muu vakuutusdokumentaatio VOR:lle.

8.2.2 Osapuoli on velvollinen korvaamaan toisille Osapuolille kaikki tämän sopimuksen mukaisessa toiminnassa aiheutuvat kulut, kustannukset, menetykset ja kärsityt vahingot, jotka vahingonkorvaaja on aiheuttanut jättämällä täyttämättä vakuutuksiin liittyvät velvoitteensa.

**9 Immateriaalioikeudet**

**9.1 Yleiset Aineistoa ja Immateriaalioikeuksia koskevat ehdot**

9.1.1 Tämän sopimuksen tarkoituksena ei ole siirtää Osapuolten olemassa olevien Immateriaalioikeuksien omistusoikeutta toisille Osapuolille eikä käyttää niitä muuhun kuin Aineiston käyttötarkoitusta varten. Jos Osapuolten olemassa olevien Immateriaalioikeuksien omistusoikeutta kuitenkin jossain tilanteessa siirretään, Immateriaalioikeuksien omistusoikeus siirtyy vain erillisellä kirjallisella sopimuksella, jossa siirto on yksilöity.

9.1.2 Osapuolilla ei ole oikeutta käyttää toiselta Osapuolelta saamiaan Aineistoja ja niihin liittyviä Immateriaalioikeuksia muutoin kuin Osapuolen sallimalla tavalla Kehitysvaiheen tehtävien toteuttamiseksi ja tämän Kehitysvaiheen sopimusvelvoitteiden täyttämiseksi. Osapuolet vastaavat siitä, että toisen Osapuolen virka-, liike- tai yrityssalaisuuksia ei paljasteta.

9.1.3 Osapuolet vastaavat Aineiston ja Immateriaalioikeuksien asianmukaisesta ja luottamuksellisesta käsittelystä. Osapuolet vakuuttavat, että niillä on asianmukaiset oikeudet sellaiseen Aineistoonsa ja Immateriaalioikeuksiinsa, jotka ovat tarpeen ja jotka ne luovuttavat tämän Kehitysvaiheen sopimuksen mukaisten tehtävien toteuttamiseksi. Osapuolet sitoutuvat toimittamaan Kehitysvaiheen tehtävien suorittamiseksi sellaisen Aineistonsa, jotka ovat välttämättömiä Hoitopolun parhaaksi -periaatteen toteuttamiseksi, ja joiden luovutusta eivät rajoita kolmansien ehdot tai maksut. Osapuolet vastaavat siitä, että sopimuksen mukaisten tehtävien suorittamisen yhteydessä syntyviin tuloksiin liittyvien oikeuksien syntyessä Osapuolen työntekijälle, nämä oikeudet siirretään Osapuolelle.

9.1.4 Kehitys- tai toteutusvaiheen Kaupallisen mallin mukaiset maksut kattavat korvauksen Osapuolten Aineiston ja Immateriaalioikeuksien käytöstä Kehitys- tai toteutusvaiheen yhteistyösopimuksen voimassaoloaikana.

**9.2 Olemassa oleva Aineisto ja Immateriaalioikeudet**

Osapuolten ennen tämän sopimuksen allekirjoittamista omistaman Aineiston ja Immateriaalioikeuksien omistusoikeus säilyy sillä Osapuolella, joka on omistanut Aineiston ja Immateriaalioikeudet.

**9.3 Sopimuskauden aikana yksin ja yhdessä kehitetty uusi Aineisto ja Immateriaalioikeudet**

9.3.1 Jos tämän sopimuksen Osapuoli on yksin kehittänyt sopimuskauden aikana uutta Aineistoa ja Immateriaalioikeuksia, tämän Aineiston ja Immateriaalioikeuksien omistusoikeus tulee yksinomaan sille Osapuolelle, joka sen on kehittänyt.

9.3.2 Jos Osapuoli on saanut Aineiston tai Immateriaalioikeudet aikaan yhteistyössä toisen Osapuolen kanssa, eikä Osapuolten osuuksia voida erottaa toisistaan, oikeudet Aineistoon ja Immateriaalioikeuksiin kuuluvat ko. Osapuolille yhteisesti siinä suhteessa kuin ne ovat osallistuneet Aineiston ja Immateriaalioikeuksien rahoittamiseen, muussa tapauksessa Aineiston ja Immateriaalioikeuksien aikaansaamiseen. Muutoin sopimuskauden aikana Osapuolten yhdessä kehittämän uuden Aineiston ja Immateriaalioikeuksien omistusoikeus jää yhteisesti Osapuolille. Osapuolet ovat velvollisia tarvittaessa ja yksittäisen Osapuolen niin vaatiessa sopimaan kirjallisesti erikseen Aineiston tai Immateriaalioikeuksien omistusoikeuksista em. periaattein.

**9.4 Osapuolelle myönnettävä käyttöoikeus**

9.4.1 Ellei jäljempänä olevasta muuta johdu, Osapuoli myöntää edellä kohdissa tarkoitettuun Kehitys- tai toteutusvaiheen tehtävien suorittamiseksi luovuttamaansa Aineistoon ja Immateriaalioikeuksiin toisille Osapuolille, rajoittamattoman, itsenäisen, ei-eksklusiivisen ja rinnakkaisen oikeuden käyttää Aineistoa ja Immateriaalioikeuksia Aineiston käyttötarkoitusta varten.

9.4.2 Osapuolen käyttöoikeus Aineistoon ja Immateriaalioikeuksiin alkaa välittömästi tämän sopimuksen tultua voimaan ja voimaantulon jälkeen Kehitys- tai toteutusvaiheen tehtävien suorittamiseksi luovutettuun ja/tai luotuun Aineistoon ja Immateriaalioikeuksiin välittömästi Osapuolen saatua Aineistoa ja/tai Immateriaalioikeuksia. Osapuolella on oikeus käyttää Aineistoa ja Immateriaalioikeuksia Kehitys- tai toteutusvaiheen sopimuksen voimassaoloaikana. Tilaajan käyttöoikeus on pysyvä ja jatkuu myös sopimuksen päättymisen jälkeen.

9.4.3 Tilaajalle myönnetty käyttöoikeus sisältää oikeuden Kehitys- tai toteutusvaiheen sopimuksen päättyessä mistä syystä tahansa (A) jatkaa Aineiston käyttötarkoituksen toteuttamista käyttämällä Aineistoa mukaan lukien oikeus kopioida, muokata ja jakaa muokattua Aineistoa, ja (B) saada Osapuolelta kohtuullista korvausta vastaan tukea Aineiston ja Immateriaalioikeuksien käytössä Aineiston käyttötarkoitusta varten enintään kuuden (6) kuukauden ajan Kehitysvaiheen sopimuksen päättymisestä yhdessä sovittavalla tavalla.

9.4.4 Jos tämän sopimuksen nojalla ja puitteissa käyttöoikeudet saanut Osapuoli tahallaan tai törkeällä huolimattomuudella olennaisesti loukkaa tässä sopimuksessa sovittuja toisen Osapuolen Aineistoa tai Immateriaalioikeuksia, palveluntuottaja voi kieltäytyä jatkossa myöntämästä toiselle Osapuolelle uuteen Aineistoon ja Immateriaalioikeuksiin edellä tarkoitettua käyttöoikeutta.

**9.5 Kolmansien osapuolten Aineisto ja Immateriaalioikeudet**

Tämän sopimuksen Osapuolet sitoutuvat yhdessä toimimaan siten, että Osapuolet pyrkivät saamaan Hoitopolussa tai -kokonaisuudessa tarvittavaan kolmansien osapuolten Aineistoon ja Immateriaalioikeuksiin sellaiset oikeudet, jotka ovat tässä Hoitopolun parhaaksi -periaatteen mukaiset. Tarvittaessa VOR päättää toimintavasta liittyen kolmansien osapuolten Aineistoon ja Immateriaalioikeuksiin.

**9.6 Korvausvastuu**

Immateriaalioikeuksia loukannut Osapuoli vastaa kaikista Aineistoon ja/tai Immateriaalioikeuksiin liittyvistä vahingoista ja korvauksista, joita muille Osapuolille aiheutuu tai muilta Osapuolilta vaaditaan (esimerkiksi muiden tahojen immateriaalioikeuksien rikkomisesta) loukanneen Osapuolen menettelyn vuoksi.

**9.7 Raporointi ja julkaisut**

Hoitopolun tulosten raportoinnista ja julkaisusta päättää VKR:n esityksestä VOR. Tuloksia raportoitaessa ja julkaistaessa on mainittava VHO, kuitenkin vähintään kaikki tulosaineiston tuottamiseen osallistuneet osapuolet, mikäli kyse on yksittäisten Osapuolien yhteisistä tuloksista.

**10 Uuden palveluntuottajan liittyminen**

**10.1 Uuden palveluntuottajan liittyminen VHO:oon**

10.1.1 Sellaisella palveluntuottajalla, jolla on voimassa oleva palvelusopimus hoitopolun palveluja koskien Tilaajan kanssa, on toteutusvaiheessa oikeus mutta ei velvollisuutta tulla tämän sopimuksen palveluntuottajaosapuoleksi siitä VOR:lle kirjallisesti ilmoittamalla, ellei Tilaaja ole valinnut osapuolia osittain tai kokonaan julkisen hankintamenettelyn välityksellä.

10.1.2 Uuden palveluntuottajan osalta sopimus astuu voimaan kirjallista ilmoitusta seuraavan Tarkasteluvuoden alusta lukien.

**11 Sopimuksen päättäminen**

**11.1 Palveluntuottajan irtautuminen tai poissulkeminen VHO:sta**

11.1.1 Palveluntuottajalla on oikeus irtautua VHO:sta kunkin Tarkasteluvuoden päätteeksi tästä kirjallisesti vähintään neljä (4) kuukautta ennen kunkin Tarkasteluvuoden päättymistä VOR:lle kirjallisesti ilmoittamalla. Sopimus ko. palveluntuottajan osalta päättyy tällöin Tarkasteluvuoden päättyessä.

11.1.2 Mikäli Tilaajan ja palveluntuottajan välinen palvelujen tuottamista koskeva sopimus mistä syystä tahansa päättyy, päättyy myös palveluntuottajan osallistumisoikeus VHO:oon ja tämä sopimus palveluntuottajan osalta ko. sopimuksen päättymishetkellä. Palveluntuottaja on velvollinen ilmoittamaan tällaisesta päättymisestä VOR:lle viivytyksettä siitä tiedon saatuaan.

11.1.3 Tilaaja voi sulkea palveluntuottajan kirjallisesti pois osallistumasta VHO:oon, mikäli palveluntuottaja rikkoo tätä sopimusta millä tavalla tahansa. Tilaajan tulee tuoda aikomuksensa poissulkemisesta käsiteltäväksi VOR:n kokoukseen ja antaa palveluntuottajalle mahdollisuus korjata pois sulkemisen perusteet. Tilaajan tulee tämän jälkeen ilmoittaa poissulkemisesta VOR:n kokouksessa vähintään yhtä (1) kuukautta ennen sitä päivämäärää, jona poissulkeminen tulee voimaan.

11.1.4 Tilaajan ja palveluntuottajien tulee yhdessä suunnitella ja toteuttaa hallitusti ja VOR:n päätösten mukaisesti palveluntuottajan poissulkeminen ja siihen liittyvät järjestelyt mukaan lukien järjestelyjen aikataulu.

11.1.5 Jos palveluntuottaja suljetaan pois tai vetäytyy tämän sopimuksen mukaisesti, niin

1. pois suljettu palveluntuottaja ei ole enää VOR:n jäsen eikä se muutoinkaan osallistu VHO:oon,
2. VOR:ssä ei voida palveluntuottajan poissulkemispäätöksen jälkeen tehdä takautuvasti tai muutoin kyseisen palveluntuottajan etuihin, oikeuksiin tai vastuisiin liittyviä päätöksiä,
3. pois suljetun palveluntuottaja tulee kaikin mahdollisin ja kohtuudella käytettävissä olevin keinoin minimoida häiriöt ja kustannukset, jotka aiheutuvat poissulkemisesta Hoitopolulle tai -kokonaisuudelle tai muille Osapuolille,
4. pois suljetun palveluntuottajan tulee viipymättä, Tilaajan niin vaatiessa, siirtää Tilaajalle tämän sopimuksen mukaisten velvoitteiden toimittamiseksi tekemänsä mahdolliset Kumppani- tai alihankintasopimukset,
5. pois suljetun palveluntuottajan tulee viipymättä, Tilaajan niin vaatiessa, toimittaa Tilaajalle kaikki sen hallussa olevat VHO:oon meneillään olevaan vaiheeseen liittyvät asiakirjat ja tiedot (myös sähköisesti tallennetut tiedostot),
6. pois suljettu palveluntuottaja ei saa myöhemmin ottaa tilausta tai toimeksiantoa toimittaa tai avustaa Kehitys- tai toteutusvaiheen tehtävissä Kumppanina tai alihankkijana, suorasti tai epäsuorasti, ilman Tilaajan etukäteen antamaa kirjallista suostumusta, ja
7. Tilaaja voi ilman korvausta käyttää töitä, jotka pois suljettu palveluntuottaja on suorittanut ja josta sille on korvattu tässä sopimuksessa tarkoitetut kustannukset ja muut maksut, sisältäen Immateriaalioikeudet kohdan.

**11.2 Sopimuksen irtisanominen**

11.2.1 Riippumatta tämän sopimuksen muista ehdoista Tilaajalla on oikeus kunkin Tarkastelukauden päättyessä irtisanoa tämä sopimus siitä kuusi (4) kuukautta etukäteen VOR:lle kirjallisesti ilmoittamalla.

**11.3 Osapuolten velvollisuudet irtisanomisen jälkeen**

11.3.1 Irtisanomisilmoituksen vastaanottamisen jälkeen Osapuolet toimivat seuraavasti:

1. lopettavat Kehitys- tai toteutusvaiheen siten, että sopimuksessa esitetyt velvoitteet voidaan toteuttaa,
2. suorittavat sellaiset välttämättömät Kehitys- tai toteutusvaiheen työt, että ne eivät mene hukkaan ja että Tilaaja voi jatkaa Hoitopolun kehittämistä muutoin.

11.3.2 Irtisanomisilmoituksen vastaanottamisen jälkeen palveluntuottajan tulee toimia seuraavasti:

1. huolellisesti säilyttää ja palauttaa kaikki hallussaan oleva ja Tilaajalle kuuluva omaisuus,
2. Tilaajan niin vaatiessa viipymättä siirtää Tilaajalle tämän sopimuksen mukaisten velvoitteiden toimittamiseksi tekemänsä Kumppanuuksiin liittyvät alihankintasopimukset.
3. Tilaajan niin vaatiessa toimittaa Tilaajalle kaikki hallussaan olevat asiakirjat ja tiedot (myös sähköisesti tallennetut tiedostot), jotka liittyvät Hoitopolun töiden suorittamiseen.
4. tulee kaikin mahdollisin ja kohtuudella käytettävissä olevin keinoin minimoida Tilaajalle aiheutuvia kustannuksia.

11.3.3 Tilaaja voi käyttää kaikkia palveluntuottajien tekemiä ja sille korvattuja töitä mukaan lukien Aineisto ja Immateriaalioikeudet kappaleen 11. mukaisesti.

**11.4 Sopimuksen päättämiseen liittyvät maksut**

11.4.1 Irtisanomistilanteissa palveluntuottajilla on oikeus kappaleen 7. mukaisiin maksuihin palveluntuottajan sopimuksen päättymishetkeen saakka. Poissulkemistilanteissa vastaava oikeutta ei ole, vaan se päättyy poissulkemista edeltäneeseen Tarkasteluvuoteen. Mikäli edellä tässä kappaleessa 12. tarkoitetuissa tilanteissa aiheutuu kustannuksia tai korvausvelvoitteita sopimusten siirtämisestä tai ennen aikaisesta päättämisestä, nämä kustannukset korvaa Tilaaja, elleivät kustannukset tule muutoin huomioiduiksi. Omistusoikeus edellä tarkoitettujen sopimusten kohteena oleviin Aineistoihin ja Immateriaalioikeuksiin siirtyy Tilaajalle, kun kustannukset on korvattu.

11.4.2 Palveluntuottajan tulee kirjallisesti esittää sopimuksen irtisanomisen jälkeen yhden (1) kuukauden kuluessa Tilaajalle Kumppani- tai alihankintasopimusten siirtämisestä tai päättämisestä palveluntuottajalle mahdollisesti aiheutuvat kustannukset.

**12 Palveluntuottajan tahallinen tai törkeä huolimattomuus tai konkurssi**

**12.1 Palveluntuottajan tahallinen tai törkeä laiminlyönti**

12.1.1 Jos joku palveluntuottajista syyllistyy tahallisesti tai törkeällä huolimattomuudella tämän sopimuksen tai sen liitteiden vastaiseen tekoon tai laiminlyöntiin, kuka tahansa palveluntuottaja voi tehdä tästä kirjallisen ilmoituksen VOR:lle. Ilmoituksessa tulee antaa tarkka kuvaus väitetystä laiminlyönnistä.

12.1.2 VOR:n tulee käsitellä ilmoitusta niin pian kuin mahdollista ja joka tapauksessa viimeistään seuraavassa kokouksessaan. VOR:n tulee pyrkiä ratkaisemaan teosta tai laiminlyönnistä aiheutunut tilanne. Jos VOR ei pysty ratkaisemaan ongelmatilannetta, Tilaaja voi käyttää sopimuksen mukaisia oikeuksiaan.

**12.2 Konkurssi**

12.2.1 Jos palveluntuottaja asetetaan konkurssiin, palveluntuottajan jäsenyrityksen katsotaan laiminlyöneen tämän sopimuksen mukaiset velvoitteensa.

**12.3 Tilaajan oikeudet**

12.3.1 Jos palveluntuottaja syyllistyy tahallisesti tai törkeällä huolimattomuudella tämän sopimuksen tai sen liitteen vastaiseen tekoon tai laiminlyöntiin tai jos palveluntuottaja on asetettu konkurssiin, Tilaajalla on oikeus kirjallisesti ilmoittaa palveluntuottajalle, että Tilaaja tulee käyttämään sopimuksen mukaisia oikeuksiaan. Tilaajan tulee todeta ilmoituksessa, että se on tämän sopimuksen mukainen ja Tilaajan tulee antaa tarkka kuvaus ilmoituksen kohteena olevasta teosta tai laiminlyönnistä sekä siitä, mitä palveluntuottajan tulee tehdä korjatakseen tilanteen.

12.3.2 Jos tahalliseen tai törkeän huolimattomaan tekoon tai tahalliseen tai törkeän huolimattomaan laiminlyöntiin syyllistynyt palveluntuottajan ei 30 päivän kuluessa Tilaajan kirjallisen ilmoituksen saatuaan ryhdy tarvittaviin toimenpiteisiin tilanteen korjaamiseksi, Tilaaja voi ryhtyä yhdessä sopimusta noudattaneiden palveluntuottajien kanssa yksimielisellä päätöksellä sulkea tahalliseen tai törkeän huolimattomaan tekoon tai laiminlyöntiin syyllistynyt palveluntuottaja pois VHO:sta.

**12.4 Tahallisesta tai törkeän laiminlyönnistä johtuvat toimenpiteet**

12.4.1 Vastaanotettuaan ilmoituksen palveluntuottajan irtisanomisesta Osapuolten tulee toimia seuraavasti:

1. suorittaa sellaiset välttämättömät työt, että tehdyt Kehitysvaiheen tehtävät eivät mene hukkaan.

12.4.2 Palveluntuottajan tulee irtisanomisilmoituksen vastaanottamisen jälkeen toimia seuraavasti:

1. huolellisesti säilyttää ja palauttaa Tilaajalle kaikki Kehitys- tai toteutusvaiheessa laaditut suunnitelmat ja muut asiakirjat, työvälineet, materiaalit ja muu hallussaan oleva omaisuus, jonka Tilaaja omistaa
2. Tilaajan niin vaatiessa viipymättä siirtää Tilaajalle tämän sopimuksen mukaisten velvoitteiden toimittamiseksi tekemänsä alihankintasopimukset
3. kaikin mahdollisin kohtuudella käytettävissä olevin keinoin minimoida Tilaajalle aiheutuvia kustannuksia.

**12.5 Irtisanomiseen liittyvät oikeudet, maksut ja vastuut**

Kappaleen 12. mukaisesti.

**12.6 Poissulkemisesta johtuvat toimenpiteet**

Kappaleen 12. mukaisesti.

**12.7 Poissulkemiseen liittyvät oikeudet, maksut ja vastuut**

12.7.1 Tilaajan tehtyä ilmoituksen laiminlyöneen palveluntuottajan poissulkemisesta, sopimusta noudattaneiden palveluntuottajien oikeudet pysyvät muuttumattomina, ellei VOR (jossa laiminlyönyt palveluntuottajan jäsenyritys ei ole enää mukana) muuta päätä.

12.7.2 Jos Tilaaja tekee ilmoituksen laiminlyöneen palveluntuottajan poissulkemisesta, laiminlyöneellä palveluntuottajalla on oikeus korvauksiin ja maksuihin kappaleen 12. mukaisesti.

12.7.3 Riippumatta muista tämän sopimuksen ehdoista Tilaajalla on oikeus saada laiminlyöneeltä palveluntuottajalta kaikki kustannukset, menetykset ja vahingot, jotka ovat aiheutuneet Tilaajalle ja sopimusta noudattaneille palveluntuottajille tahallisesta tai törkeän huolimattomasta teosta tai laiminlyönnistä tai konkurssista.

12.7.4 Riippumatta muista tämän sopimuksen ehdoista jokaisella sopimusta noudattaneella palveluntuottajalla on oikeus saada korvaus sopimusta laiminlyöneeltä palveluntuottajalta kustannuksista, menetyksistä ja vahingoista, jotka johtuvat laiminlyöneen palveluntuottajan tahallisesta tai törkeän huolimattomasta teosta tai laiminlyönnistä tai konkurssista tämän sopimuksen mukaisesti.

**13 Tilaajan tahallinen tai törkeä huolimattomuus**

**13.1 Ilmoitus Tilaajan laiminlyönnistä**

13.1.1 Jos Tilaaja syyllistyy tahalliseen tai törkeän huolimattomaan tekoon tai laiminlyöntiin, kuka tahansa palveluntuottaja voi antaa kirjallisen ilmoituksen Tilaajalle ja kaikille muille palveluntuottajille siitä, että se tulee käyttämään oikeuksiaan kohdan 12. mukaisesti 60 päivän kuluessa ilmoituksen jättämisestä, ellei laiminlyöntiä ole korjattu ao. 60 päivän kuluessa.

13.1.2 Jos Tilaaja ei 60 päivän kuluessa ilmoituksen vastaanottamisesta ole korjannut tahallista tai törkeän huolimatonta tekoaan tai laiminlyöntiään, vahinkoa kärsinyt palveluntuottaja voi milloin tahansa käyttää kaikkia tai joitakin seuraavista oikeuksista:

1. kokonaan tai osaksi keskeyttää Kehitys- tai toteutusvaiheen tehtävät siihen asti, kun tahallinen tai törkeän huolimaton teko tai laiminlyönti on korjattu
2. irtautua VHO:sta 60 päiväajan määräajan päättyessä, ellei Tilaaja ole korjannut tahallista tai törkeän huolimatonta tekoaan, ja
3. vaatia Tilaajalta sellaisten välittömien vahinkojen korvaamista, jotka ovat aiheutuneet vahinkoa kärsineelle palveluntuottajalle Tilaajan tahallisesta tai törkeän huolimattomasta sopimuksenvastaisesta teosta tai laiminlyönnistä.

**13.2 Palveluntuottajan tekemä irtisanominen ja siitä seuraavat toimenpiteet**

13.2.1 Jos Tilaaja ei ole 60 päivän kuluessa laiminlyöntiään koskevan ilmoituksen vastaanottamisesta korjannut tekoaan tai laiminlyöntiään, vahinkoa kärsinyt palveluntuottaja voi tehdä kirjallisen ilmoituksen Tilaajalle ja muille palveluntuottajille siitä, että se tulee irtisanomaan sopimuksen omalta osaltaan. Tämän irtisanomisilmoituksen jälkeen vahinkoa kärsinyt palveluntuottajan jäsenyritys on vapautettu velvollisuuksistaan Kehitysvaiheen tehtävien suorittamisesta.

13.2.2 Vahinkoa kärsineen palveluntuottajan tehtyä irtisanomisilmoituksensa jäljellä olevat Osapuolet voivat tehdä järjestelyjä vahinkoa kärsineelle osapuolelle kuuluneiden Kehitystehtävien suorittamisesta.

13.2.3 Vahinkoa kärsineen palveluntuottajan irtisanomisilmoituksen jälkeen toimitaan seuraavasti:

1. Vahinkoa kärsinyt palveluntuottaja ei ole enää VOR:n jäsen eikä tämä taho muutoinkaan osallistu VHO:n toimintaan. VOR:ssä ja VHO:ssa ei voida palveluntuottajan vetäytymistä koskevan ilmoituksen jälkeen tehdä takautuvasti tai muutoin kyseisen palveluntuottajan etuihin, oikeuksiin tai vastuisiin liittyviä päätöksiä.
2. vahinkoa kärsineen palveluntuottajan tulee heti VOR:n niin vaatiessa siirtää Tilaajalle ilman maksua oikeudet, joita vahinkoa kärsineellä palveluntuottajalla on Hoitopolkua tai -kokonaisuutta koskien ulkopuolisten Kumppanien tai alihankkijoiden kanssa.
3. Tilaajan niin vaatiessa viivytyksettä toimittaa Tilaajalle kaikki hallussaan olevat asiakirjat ja tiedot (myös sähköisesti tallennetut tiedostot), jotka liittyvät kehitystehtävien suorittamiseen.

**13.3 Palveluntuottajan tekemään irtisanomiseen liittyvät oikeudet, maksut ja vastuut**

13.3.1 Kun vahinkoa kärsinyt palveluntuottaja on tehnyt irtisanomisilmoituksen, sillä on oikeus korvauksiin ja maksuihin Tilaajalta seuraavasti:

1. Kaupallisen mallin mukaiset korvaukset ja maksut sopimuksen irtisanomishetkeen suorittamiseen saakka, jotka korvataan Tarkasteluvuoden päätteeksi
2. arvonlisävero kulloinkin voimassa olevien säännösten mukaisesti
3. korvaus, jonka Tilaaja on velvollinen suorittamaan palveluntuottajalle tämän sopimuksen perusteella muutoin.

**14 Tilaajavastuulain velvoitteet ja tiedonantovelvollisuus**

Tilaaja tarkastaa kaikilta palveluntuottajilta Tilaajan selvitysvelvollisuudesta ja vastuusta ulkopuolista työvoimaa käytettäessä annetussa laissa (1233/2006,”tilaajavastuulaki”) tarkoitetut tiedot solmiessaan palveluiden tuottamista koskevat palvelusopimukset palveluntuottajien kanssa.

Tämän sopimuksen puitteissa ei erikseen tarkisteta palveluntuottajien tilaajavastuulain velvoitteiden toteutumista. VHO:n Osapuolet tarkastavat kuitenkin vastaavat tiedot kaikilta Kumppaneilta, alihankkijoilta ja muilta ulkopuolisilta sopimuskumppaneilta, joiden kanssa tehtäviin sopimuksiin tulee sovellettavaksi tilaajavastuulaki, ennen yhteistyösopimuksen tekemistä sekä tämän jälkeen jatkuvaluonteisesti.

**15 Luottamuksellisuus**

Osapuolet sitoutuvat pitämään luottamuksellisina kaikki tämän sopimuksen kautta saamansa tiedot, jotka voivat sisältää Osapuolten liike- ja ammattisalaisuuksia. Luottamuksellisuus ei koske seuraavia poikkeuksia:

1. tietoja, jotka ovat julkisessa tiedossa tai jotka olisi voitu saada laillisesti tietoon, vaikka Osapuoli ei olisi Osallisena tässä sopimuksessa;
2. tietoja, jotka olivat Osapuolen hallussa jo ennen kuin toinen tämän sopimuksen Osapuoli luovutti saman tiedon;
3. tietoja, joiden ilmaisemiseen tai luovuttamiseen muut Osapuolet ovat etukäteen antaneet kirjallisen suostumuksen,
4. tietoja, jotka Osapuoli joutuu ilmaisemaan tai luovuttamaan häntä velvoittavan lainsäädännön tai viranomaisen antaman määräyksen tai päätöksen nojalla.

Osapuolet sitoutuvat kaikin tavoin varmistamaan, että Osapuolten työntekijät, alihankkijat ja muut edustajat tulevat noudattamaan edellä mainittuja luottamuksellisuutta koskevia ehtoja. Osapuolet varmistavat, että luottamuksellista tietoa käsittelevät henkilöt allekirjoittavat salassapitosopimuksen, mikäli toinen tämän sopimuksen Osapuoli sitä vaatii.

Hoitopolusta annetaan tietoa julkisuuteen VHO:n johtamisjärjestelmän viestintää koskevien menettelytapojen mukaisesti. Osapuolet varmistavat, että Osapuolten työntekijät, alihankkijat ja muut edustajat toimivat edellä olevan mukaisesti.

**16 Erimielisyyksien ratkaiseminen**

**16.1 Erimielisyyksien välttäminen ja ratkaiseminen**

16.1.1 Osapuolet ovat sitoutuneet välttämään riitoja sovittelemalla kaikki erimielisyydet hyvässä hengessä tämän sopimuksen mukaisesti.

16.1.2 Osapuolen täytyy välittömästi erimielisyyden ilmetessä ilmoittaa siitä toiselle Osapuolelle, ja jos erimielisyyttä ei saada ratkaistua 14 päivän sisällä ilmoituksesta, siirretään se VOR:n ratkaistavaksi. Tämän jälkeen:

1. VOR:n pitää ratkaista erimielisyys Hoitopolun parhaaksi -periaatteella ja VOR:n tulee päästä erimielisyydestä yksimieliseen päätökseen.
2. VOR voi päättää mitä tahansa toimenpiteitä, jotka se katsoo tarpeelliseksi yksimieliseen päätökseen pääsemiseksi.
3. VOR:n tulee tehdä päätös kaikista erimielisyyksistä, jotka toimitetaan sen käsiteltäväksi, ja sen tulee antaa tieto päätöksestä jokaiselle osapuolelle kirjallisesti 30 päivän sisällä erimielisyyden ilmaantumisesta.
4. VOR:n päätös on lopullinen ja se sitoo kaikkia Osapuolia.

**16.2 Oikeuskeinojen käyttö**

16.2.1 Riippumatta siitä, mitä erimielisyyksien ratkaisemisesta tässä sopimuksessa todetaan, Osapuolet ovat velvollisia korvaamaan toisille Osapuolille kaikki kustannukset, menetykset ja vahingot, jotka hän törkeällä huolimattomuudellaan tai tahallisuudellaan aiheuttaa toiselle Osapuolelle. Osapuolilla ei ole missään muussa tapauksessa, jollei tässä sopimuksessa ole toisin todettu, saattaa tätä sopimusta koskevaa asiaa välimiesmenettelyssä ratkaistavaksi.

16.2.2 Jos asia joudutaan tämän sopimuksen tarkoittamassa tapauksessa saattamaan välimiehen käsiteltäväksi, asia ratkaistaan välimiesmenettelyssä Keskuskauppakamarin välityslautakunnan sääntöjen mukaisesti yhden (1) välimiehen toimesta, paikkana Tampere ja kielenä suomi.

**17 Vahingonkorvaus**

Riippumatta tämän sopimuksen muista ehdoista osapuolella on erillinen ja itsenäinen oikeus vaatia toiselta Osapuolelta vahingonkorvausta, jos vahinko on aiheutettu tahallaan tai törkeällä huolimattomuudella. Osapuolella on erillinen ja itsenäinen oikeus vaatia toiselta Osapuolelta vahingonkorvausta myös silloin, jos vahinko on aiheutettu immateriaalioikeuksien loukkauksella tai vakuutusten laiminlyönnillä.

Muutoin kuin mitä tässä sopimuksessa on todettu, ovat Osapuolet vapaita vahingonkorvausvastuusta, eikä vaatimuksia voida enää esittää, kun on kulunut 10 vuotta tämän sopimuksen päättymisestä Osapuolen osalta.

**18 Ylivoimainen este**

**18.1 Ylivoimainen este**

Sellainen poikkeuksellinen olosuhde, joka aiheuttaa palveluntuottajalle huomattavia vaikeuksia saada työntekijöitä tai joka muutoin olennaisesti estää sopimusvelvoitteiden suorittamisen

1. Palveluntuottajan, Kumppanin, alihankkijan tai em. alihankkijoiden taikka edellä mainittuun alenevassa sopimussuhteessa olevien tahojen suoritusta estävä lakko tai saarto, tai työnantajajärjestöjen hyväksymä tai päättämä työsulku tai muu niihin verrattava suoritusta olennaisesti estävä työtaistelutoimenpide. Sellaista lakkoa tai saartoa, joka on aiheutunut siitä, että palveluntuottaja, Kumppani tai alihankkija on jättänyt täyttämättä työntekijöilleen, näiden järjestöille tai työnantajaliitoille sopimukseen tai lakiin perustuvan velvollisuutensa, ei ole pidettävä ylivoimaisena esteenä
2. Luonnonkatastrofit
3. Sopimusvelvoitteita olennaisesti estävä seikka, joka johtuu sellaisesta ulkopuolisesta tekijästä, joka ei johdu palveluntuottajasta, Kumppanista, alihankkijasta tai näiden työntekijöistä, tai johon palveluntuottaja ei pysty vaikuttamaan.

**18.2 Ylivoimaisten esteiden vaikutukset**

Ylivoimaisesta esteestä aiheutuvat vaikutukset Tilaajan tai palveluntuottajan tämän sopimuksen mukaisten tehtävien suorittamiselle, aikataululle, kustannuksille, tavoitteille ja maksuille otetaan huomioon siinä laajuudessa kuin VOR päättää.

**19 Muut ehdot**

**19.1 Oikeuksien ja velvollisuuksien siirtäminen**

19.1.1 Tämä sopimus sitoo Osapuolia sopimuskauden päättymiseen saakka.

19.1.2 Palveluntuottaja ei saa siirtää tätä sopimusta kolmannelle ilman Tilaajan kirjallista suostumusta.

19.1.3 Tilaajalla on oikeus siirtää sopimus vain sellaiselle Tilaajan sijaan tulleelle taholle, jolle Tilaajan tehtävät lainsäädännöllä siirtyvät kokonaan tai osittain. Muutoin Tilaajalla on oikeus sopimuksen siirtämiseen vain palveluntuottajien kanssa yhdessä sovittaessa. Selvyyden vuoksi todetaan, että vaikka koko sopimus tai sen kohteena olevien tehtävien järjestämis- tai tuotantovastuu siirtyisi lainsäädännön johdosta uudelle järjestämis- tai tuotantovastuussa olevalle taholle, sopimuksen kesto tai palvelujen sisältö eivät muutu, vaan sopimus siirtyy sellaisenaan. Tilaaja sitoutuu ilmoittamaan palveluntuottajalle em. olosuhdemuutoksia koskevista suunnitelmista ja päätöksistä heti niistä tiedon saatuaan.

**19.2 Sote-uudistuksen vaikutus sopimuksen voimassaoloon**

19.2.1 Mikäli Tilaajan organisaatio-, hallinto- tai muu tämän sopimuksen tarkoittamien palveluiden järjestämiseen liittyvä rakenne muuttuu sopimuksen voimassaolon aikana esimerkiksi hallinnollisten, lainsäädännöllisten tai muiden niihin verrattavien seikkojen johdosta siten, että tämän sopimuksen kattamien palvelujen järjestäjäksi tulee Tilaajan sijaan tai sen puolesta osittain tai kokonaan, välittömästi tai välillisesti joku muu taho, tämä sopimus säilyy voimassa muuttumattomana, ja kyseinen Tilaajan sijaan tullut taho saa tämän sopimuksen mukaiset tilaajan oikeudet ja velvollisuudet.

19.2.2 Osapuolten tähän sopimukseen perustuvat oikeudet ja velvollisuudet säilyvät tilaajatahon vaihdoksesta huolimatta muuttumattomina.

19.2.3 Mikäli sosiaali- ja terveyspalveluiden järjestämisvastuu ja siihen liittyvät tilaajan tehtävät siirtyvät lainsäädännön edellyttämällä tavalla kokonaan kolmannelle osapuolelle, ja sopimus tällöin muuttuu ennenaikaisesti osapuolesta riippumattomista syistä taloudellisesti tai muuten mahdottomaksi toteuttaa, on Tilaajalla ja palveluntuottajalla oikeus irtisanoa sopimus päättymään kehitysvaiheessa neljän (4) ja toteutusvaiheessa tarkastelukauden päätteeksi siitä kuusi (4) kuukautta etukäteen kirjallisesti ilmoittamalla. Tällaista oikeutta irtisanoa sopimus ei ole sellaisella kolmannella taholla, jolle sopimus mahdollisesti on siirtynyt Tilaajalta.

19.2.4 Mikäli vain osa Tilaajan tehtävistä siirtyy lainsäädännön johdosta kolmannelle osapuolelle, ja kyseinen sopimuksen osa tällöin muuttuu ennenaikaisesti Tilaajasta riippumattomista syistä taloudellisesti tai muuten mahdottomaksi toteuttaa, on Tilaajalla oikeus irtisanoa sopimus kohdan 20.2.3. kuvatun mukaisesti.

19.2.5 Taloudellisesti tai muuten mahdottomana tilanteena pidetään esimerkiksi sitä, että Tilaajalle aiheutuu kokonaan tai osittain päällekkäisiä kustannuksia sopimuksen tarkoittamista palveluista.

19.2.6 Palveluntuottajalla ei ole oikeutta Tilaajalta perittävään vahingonkorvaukseen sopimuksen irtisanomisen johdosta tämän kohdan mukaisesti. Irtisanomisaikana noudatetaan tätä sopimusta, ellei erikseen toisin sovita.

**19.3 Sopimuksen määräävyys ja asiakirjojen pätevyysjärjestys**

19.3.1 Tämä sopimus liitteineen sisältää kaikki oikeudet ja velvoitteet, joihin Osapuolet ovat sitoutuneet Hoitopolun tai -kokonaisuuden Kehitysvaiheen tehtävien toteuttamisessa. Osapuolet tiedostavat, että tämän sopimuksen liitteet ovat olennainen osa tätä sopimusta.

19.3.2 Tämän sopimuksen ehtoja voidaan muuttaa ainoastaan kirjallisesti VOR:n yksimielisellä päätöksellä.

19.3.3 Nämä yleiset sopimusehdot yhdessä sopimuksen ja sen liitteiden 1 ja 2 kanssa muodostavat yksinomaiset ehdot Tilaajan ja palveluntuottajien välisessä sopimussuhteessa, eikä muita yleisiä ehtoja huomioida osaksikaan.

19.3.4 Sopimusasiakirjat täydentävät toisiaan siten, että yhdessäkin asiakirjassa annettu määräys katsotaan päteväksi, vaikka se puuttuisi muista sopimusasiakirjoista, jos kyseinen määräys ei ole ristiriidassa ylemmän asteisen sopimusasiakirjan sisällön kanssa, joka katsotaan tällaisessa tilanteessa määrääväksi.

**19.4 Viittaukset lainsäädäntöön ja VHO:n asema**

19.4.1 Viittaukset lakiin tai lainkohtaan pitävät sisällään myös lainmuutokset ja säännökset, jotka tulevat viitatun lain tai lainkohdan tilalle.

19.4.2 VHO ei ole oikeushenkilö.

19.4.3 Jos tässä sopimuksessa, VHO:n johtamisjärjestelmässä tai VOR:n toimesta ei muuta määrätä, osapuolet eivät saa neuvotella, sitoa tai sopia velvoitteista toisen Osapuolten puolesta tai muuten toimia toisen Osapuolen edustajana.

19.4.4 Osapuolen työntekijät, ulkopuoliset toimittajat ja muut edustajat eivät ole toisen Osapuolen työntekijöitä, ulkopuolisia toimittajia eivätkä edustajia.

**19.5 Sopimuksen kesto, voimaantulo ja sovellettava laki**

19.5.1 Tämä sopimus tulee voimaan allekirjoituspäivänä. Kehitysvaiheen sopimus päättyy, kun VHO:n toteutusvaiheen sopimus on laadittu tai mikäli sopimus muuten päätetään tämän sopimuksen ehtojen mukaisesti.

19.5.2 Toteutusvaiheen sopimus päättyy sovitun toteutusvaiheen päätteeksi tai mikäli sopimus muuten päätetään tämän sopimuksen ehtojen mukaisesti.

19.5.3 Tähän sopimukseen sovelletaan Suomen lakia.

**20 Sopimuksen ja sen liitteiden julkisuus**

Tämä sopimus ja sen liitteet ovat julkisia asiakirjoja. Selvyyden vuoksi todetaan, että sopimuksen liitteiden taustalaskelmat tai -aineistot voivat sisältää osapuolten luottamuksellisia tietoja ja ovat lain nojalla salassa pidettäviä asiakirjoja.

**21 Muun lainsäädännön ja määräysten huomioiminen**

Tämä sopimus ei vaikuta niihin oikeuksiin, velvoitteisiin ja vastuisiin, joita Osapuolille on asetettu lainsäädännössä, viranomaisten tai tuomioistuinten päätöksissä taikka viranomaisten määräyksissä ja ohjeissa.